Kongresi dhe programi i përgjimeve
Programi i përgjimeve i NSA-së mund të skadojë me 1 qershor nëse Kongresi nuk vepron
Këtë javë, pritet që Agjencia amerikane e Sigurisë Kombëtare, NSA, të fillojë të heqë dorë nga mbledhja e tabulateve telefonike të amerikanëve, pasi Kongresi dështoi në përpjekjet për të reformuar ose zgjeruar programin, dikur sekret, i cili skadon më 1 qershor. Ligjvënësit janë larguar nga Uashingtoni për një pushim një javor pa trajtuar programin e mbledhjes së tabulateve nga Agjencia e Sigurisë Kombëtare. Nuk është e qartë nëse ndonjë masë për të rregulluar këtë çështje do mund të merrte mbështetjen e të dyja dhomave të Kongresit. Në një votim pas mesnate të shtunën, senatorët hodhën poshtë një përpjekje të minutës së fundit për të zgjeruar për dy muaj programin e NSA-së për mbledhjen e tabulateve. Udhëheqësi i shumicës, republikani Mitch McConnell nuk ishte i kënaqur me votimin. Për kolegun e tij republikan Rand Paul, përgjigja është një "po" e fortë. Senatori Paul foli për 10 orë rresht mbi këtë temë, duke shfrytëzuar zemërimin e publikut të shkaktuar në vitin 2013, kur ish kontraktori i NSA Edward Snowden zbuloi programin. Presidenti Barack Obama ka thënë se tabulatet duhet të qëndrojnë me kompanitë e telekomunikacionit, derisa qeveria të marrë një vendim gjykate për t’i shqyrtuar ato. Një projekt-ligj për ta bërë të mundur këtë u miratua nga Dhoma e Përfaqësuesve, por u hodhë poshtë nga Senati, ku republikanët si Jeff Sessions kishin shqetësime për sigurisë kombëtare. Mosmarrëveshjet e legjislativit mbi programet e përgjimit tregon se qëndrimet e Kongresit nuk përputhen me ato të publikut amerikan, sipas demokratit Patrick Leahy. Senatorët do të kthehen nga pushimet një ditë më herët për të provuar edhe një herë, miratimin e një ligji për programin e përgjimit të NSA-së para afatit të një qershorit. Edhe në qoftë se Senati ka sukses, Kryetari i Dhomës së Përfaqësuesve, John Boehner nuk ka premtuar se do të veprojë. Agjencia e Sigurisë Kombëtare, NSA ka mbledhur tabulatet në bazë të Aktit Patriot, një ligj i miratuar pas sulmeve të 11 shtatorit 2001, i cili i jep kompetenca të gjera qeverisë amerikane për të hetuar dhe parandaluar komplotet terroriste.